b'\n_START_ARTICLE_\nJanne Saarinen\n_START_SECTION_\nPelaajaura\n_START_PARAGRAPH_\nLahjakkaana tunnettu Saarinen on Helsingin Jalkapalloklubin kasvatteja, ja h\xc3\xa4n nousikin seuran edustusmiehist\xc3\xb6\xc3\xb6n vuonna 1993 vain 16-vuotiaana. L\xc3\xa4pimurtokausi h\xc3\xa4nell\xc3\xa4 kuitenkin oli vuonna 1996. T\xc3\xa4m\xc3\xa4n j\xc3\xa4lkeen h\xc3\xa4n siirtyi HJK:sta ruotsalaiseen IFK G\xc3\xb6teborgiin. Loukkaantumiset kuitenkin pilasivat ajan G\xc3\xb6teborgissa ja h\xc3\xa4n p\xc3\xa4\xc3\xa4si pelaamaan vain kolmessa ottelussa. Saarisen kolmivuotisen IFK-sopimuksen viimeist\xc3\xa4 kautta ei tullut ja n\xc3\xa4in Saarinen siirtyi takaisin HJK:hon vuonna 1999._NEWLINE_Paluukausi oli kuitenkin pettymys. Saarinen oli j\xc3\xa4lleen loukkaantuneena ja seurakin menetti mestaruuden viimeisess\xc3\xa4 ottelussa. Seuraavaa kautta varten Saarinen harjoitteli kovaa. Pieni \xc5\xa1okki oli kuitenkin taas edess\xc3\xa4. Valmentaja Jyrki Heliskoski p\xc3\xa4\xc3\xa4tti siirt\xc3\xa4\xc3\xa4 hy\xc3\xb6kk\xc3\xa4\xc3\xa4v\xc3\xa4n\xc3\xa4 pelaajana tunnetun Saarisen laitapuolustajaksi. Se h\xc3\xa4mm\xc3\xa4stytti Saarista, mutta paikka kuitenkin sopi h\xc3\xa4nelle ja Saarinen nousi maajoukkueeseenkin asti. Hyvin menneen kauden 2000 j\xc3\xa4lkeen Saarinen p\xc3\xa4\xc3\xa4tti siirty\xc3\xa4 norjalaiseen Rosenborgiin. T\xc3\xa4t\xc3\xa4 ennen h\xc3\xa4n oli kuitenkin ratkaissut Suomen Cupin voiton HJK:lle vapaapotkumaalillaan._NEWLINE_Rosenborgissa Saarinen p\xc3\xa4\xc3\xa4si mm. pelaamaan Mestarien liigassa ja samalla h\xc3\xa4n vakiinnutti my\xc3\xb6s paikkansa maajoukkueen vasempana puolustajana. Vuonna 2003 Saarinen siirtyi Rosenborgista Bundesliigan 1860 M\xc3\xbcncheniin. Asiat eiv\xc3\xa4t kuitenkaan menneet hyvin. Seura putosi liigasta pois eik\xc3\xa4 Saarisen omatkaan esitykset h\xc3\xa4ik\xc3\xa4isseet. N\xc3\xa4in h\xc3\xa4n siirtyi pois Saksasta tanskalaiseen FC K\xc3\xb6\xc3\xb6penhaminaan._NEWLINE_Tammikuussa 2006 Saarinen purki sopimuksensa K\xc3\xb6\xc3\xb6penhaminan kanssa ja teki sopimuksen Veikkausliigaan nousseen FC Hongan kanssa kaudesta 2006. Syyksi sopimukseen Hongan kanssa Saarinen ilmoitti halun pelata puolustajan sijasta hy\xc3\xb6kk\xc3\xa4\xc3\xa4v\xc3\xa4mm\xc3\xa4ss\xc3\xa4 roolissa. Saarinen oli hankkimassa Hongalle sen ensimm\xc3\xa4ist\xc3\xa4 mitalia miesten tasolla, kun joukkue h\xc3\xa4visi Tampere Unitedille Suomen Cupin finaalin 11. marraskuuta 2007. Saarinen tasoitti ottelun jatkoajalla vapaapotkumaalilla, mutta ep\xc3\xa4onnistui rangaistuspotkukilpailussa._NEWLINE_Kaudeksi 2008 Saarinen siirtyi Ruotsiin BK H\xc3\xa4ckeniin. H\xc3\xa4ckenist\xc3\xa4 h\xc3\xa4n palasi kotimaahan ja edusti kaudella 2010 HJK:ta. Kaudella 2011 h\xc3\xa4n ei en\xc3\xa4\xc3\xa4 pelaa, sill\xc3\xa4 kipin\xc3\xa4\xc3\xa4 ei l\xc3\xb6ytynyt.'